钦定古今图书集成/明伦汇编/官常典/第292卷 > 赵善俊
## 钦定古今图书集成/明伦汇编/官常典/第292卷 > 赵善俊

按《宋史》本传：“善俊，字俊臣，太宗七世孙。父不衰，闽路
兵马钤辖。善俊初补承节郎，绍兴二十七年登第，换
左承务郎，调南城丞，改昭信军签判，奇之。虞允文亦
荐其有边帅才，除干办诸司审计司，知郴州。敷奏称
旨，留为太府寺丞。寻摄帅、知庐州。会岁旱，江、浙饥，民
麋至，善俊括境内官田均给之，贷牛种、僦屋以居，死”
者为给，槥人至如归。州城旧毁于兵，善俊葺完之。因
言：“异时恃焦湖以通馈餫，今既堙涸，宜募乡兵保孤、
姥二山，治屋以储粟。敌或败盟，则吾城守有馀，饷道
无乏矣。”又增筑学舍，新包拯祠，春秋祀之，人感其化。
累迁龙图阁直学士，移知建州。建俗生子，往往不举，
善俊痛绳之，给金谷损己俸以助其费。再知庐州，首
言：和好不可恃，当高坡浚池以为备。复芍陂、七门堰，
农政用修。免责属邑坊场、河渡羡钱，百姓德之。以父
忧去，服阕，起知鄂州。适南市火，善俊亟往视事，弛竹
木税，发粟振民。开古沟，创火巷，以绝后患。僚属争言
用度将不足，善俊曰：“吾将瘠己肥人。”乃省燕游车骑、
鼓吹之费。郡计用饶，代输民役钱。再知建州，岁饥，民
群趋冨家发其廪，监司议调兵掩捕，善俊曰：“是趣乱
也。”谕许自新平米价，民乃定。邑尉入盗十三人死罪
以希赏，善俊辨其冤。徙知隆兴府，移江西转运副使。
时朝廷议减月桩钱，善俊言：“及州不及县，则县仍迫
乞于民，犹不减也。宜一路通裁其额，下之漕臣，科郡县轻”重均减之。又奏：“和买已是白科，从而折变，益加
糜费，其数反重于正绢，并乞蠲减。黥卒遇赦还者，刺
充铺兵，可除民害。”所言多见用。转湖南帅。郴、桂地绝
远，守多非才，善俊谓宜精其选，代输潭州经、总制钱，
停醴陵渌水渡钱。加秘阁修撰，移知镇江府。丁母忧，
终丧而卒，年六十四。善俊风仪秀整，喜功名，尤好论
事。孝宗时，日中有黑子，地屡震，每以饬边备为戒。孝
宗英武独运，缺相者累年。《善俊》极言相位不可无人，
尤人所难言者。